MONITOR EXTERN Nr.1

8-15 februarie 1999

CUPRINS

 

1. Vizita oficială în Ungaria a primului ministru al României Radu Vasile

2. Conferinţa de pace privind provincia sârbă Kosovo




3. Vizita de lucru a delegaţiei MAE din România în Ucraina 5-6 februarie 1999


4. Problema vizelor în discuţia Parlamentului European 




5. Sprijin UE pentru România








6. Criza guvernamentală în Moldova







7. Proiect de pact politic în Rusia








8. Seminarul internaţional "NATO şi extinderea sa"





9. Alegerile din landul Hessa-Germania







10. La Cracovia - Polonia, Germania şi Franţa au pus bazele cooperării în cadrul NATO


ANEXE

Vizita oficială a primului ministru al României, Radu Vasile în Ungaria
 

Conferinţa de presă a premierilor român şi ungar, Radu Vasile şi Viktor Orban, după convorbirile purtate







Vizita în Ucraina a secretarului de stat în MAE, dl. Mihai Răzvan Ungureanu 

Conferinţa cu tema “NATO And Its Enlargement, What Now, What Next, What Else”, organizată la Centrul pentru Studii Strategice şi Internaţionale din Washington 


Raport privind stadiul de pregătire a ţărilor candidate la NATO (întocmit de Serviciul de Cercetări al Congresului american)


 

 

 

1. Vizita oficială în Ungaria a primului ministru al României Radu Vasile

Între 8-10 februarie 1999 s-a desfăşurat vizita premierului României în Ungaria la invitaţia omologului său ungar - considerată un eveniment important, începutul unui nou tip de relaţii între cele două ţări, relaţii constituite pe “încredere reciprocă şi prin eliminarea suspiciunii”. 

S-a afirmat sprijinul activ al Ungariei pentru integrarea României în structurile euroatlantice precum şi amplificarea relaţiilor economice dintre cele două ţări prin realizarea unor proiecte comune (în domeniul transporturilor, agriculturii, etc). Problemele minorităţilor şi ale retrocedării unor bunuri bisericeşti, abordate în cursul discuţiilor, rămân în atenţia celor 2 guverne, urmând a fi rezolvate în timp problemele juridice şi sociale corespunzătoare.

În contextul avansului pe care Ungaria îl deţine în ceea ce priveşte integrarea în NATO şi UE, relaţia României cu vecinul din vest capătă o semnificaţie aparte. Acest decalaj de integrare nu trebuie să creeze vreun complex, ci din contră poate fi transformat într-un avantaj şi Ungaria ar putea fi o ancoră a integrării noastre euroatlantice. Condiţia este atitudinea responsabilă în acest context a Ungariei. Apartenenţa Ungariei în NATO stimulează o asemenea atitudine. Ultima vizită a identificat semnale încurajatoare în acest sens.

2. Conferinţa de pace privind provincia sârbă Kosovo

La 6 februarie 1999 a avut loc deschiderea Conferinţei de pace de la Rambouillet privind provincia Kosovo. Ea este considerată de observatorii politici drept un test crucial pentru capacitatea Europei de a se afirma pe plan diplomatic mondial – întrucât ea a fost convocată ca urmare a demersurilor Franţei şi Marii Britanii sprijinite de Germania.

Proiectul planului de pace aprobat de Grupul de contact şi supus atenţiei părţilor este de inspiraţie americană şi ar urma a fi revizuit după 3 ani. El prevede acordarea unei autonomii substanţiale provinciei sârbe Kosovo şi prezenţa trupelor NATO ca garant al implementării acordului.

Cele 2 părţi se află până în prezent pe poziţii care par ireconciliabile. Delegaţia sârbă are un mandat suficient de flexibil, dar multe puncte nu sunt negociabile, conform hotărârii parlamentului, respectiv independenţa provinciei şi staţionarea trupelor NATO. Cererile albanezilor cuprind:

· O definire clară a statutului definitiv al provinciei;

· Desfăşurarea unui referendum la sfârşitul unei perioade de 3 ani;

· Prezenţa NATO printre semnatarii acordului încheiat la Rambouillet.

Analiştii sârbi şi internaţionali nu exclud ca partea sârbă să facă unele propuneri surpriză, cum ar fi împărţirea provinciei Kosovo între sârbi şi albanezi, în care sârbilor să le revină zonele în care se află monumentele istorice de la care a şi fost creat mitul "Kosovo, leagănul civilizaţiei sârbe". O altă propunere de acelaşi tip ar fi un schimb de teritorii, şi anume cedarea provinciei Kosovo în schimbul Republicii Sprska, entitatea sârbă din Bosnia.

Ameninţarea NATO este asimetrică: lovituri aeriene contra sârbilor, încetarea sprijinului logistic şi suspendarea "efectului CNN" contra albanezilor. Sârbii au semnat deja un set de 10 principii propus de Grupul de contact, dar albanezii au refuzat pentru că există o referire la suveranitatea şi integritatea teritorială pentru Iugoslavia.

În prezent mediatorii, cărora li s-a alăturat doamna Albright şi ministrul de externe rus, Ivanov, au mai oferit o săptămână pentru negocieri, termenul limită fiind 20 februarie.

Probabil că albanezii vor accepta până la urmă propunerile Grupului de contact pentru a mări la maximum presiunea împotriva sârbilor. Conducerea sârbă va fi pusă în situaţia să aleagă între prezenţa trupelor NATO şi loviturile aeriene ale aceleiaşi organizaţii.

3. Vizita de lucru a delegaţiei MAE din România în Ucraina 5-6 februarie 1999

Vizita în Ucraina a secretarului de stat în MAE dl. Răzvan Ungureanu a cuprins două etape:

1. Kiev;

2. Cernăuţi.

La Kiev au fost discutate punctele viitorului dialog la nivelul miniştrilor de externe ce va avea loc în această lună la Bucureşti – primul după 7 ani de tăcere. Toate acestea au constituit un pas pozitiv în dezvoltarea relaţiilor dintre România şi Ucraina. 

La Cernăuţi a avut loc în premieră, dialogul diplomatic ce a vizat proiecte comune referitoare la sprijinul minorităţii române din Ucraina.

4. Problema vizelor în discuţia Parlamentului European

În Parlamentul European s-a adoptat (cu 304 voturi pentru şi 187 împotrivă) propunerea Comisiei pentru libertăţi publice şi afaceri interne, privind scoaterea României şi Bulgariei de pe lista neagră a ţărilor care sunt obligate să obţină vize pentru a intra pe teritoriul UE. 

Hotărârea Parlamentului European are doar un caracter consultativ, o decizie cu consecinţe practice neputând să fie luată decât la nivel ministerial. Votul are însă valoarea unui semnal pozitiv în privinţa raporturilor România-Uniunea Europeană.

5. Sprijin UE pentru România

Comisia Europeană a anunţat că, dacă România va semna un acord cu FMI, va studia posibilitatea de a cofinanţa împreună cu FMI echilibrarea balanţei de plăţi externe a României în acest an. În acest scop a sosit pe 9 februarie la Bucureşti o delegaţie a Comisiei Europene condusă de Catherine Day – director în PHARE şi în cooperarea cu statele central şi est-europene, precum şi dl. Joly Dixon – negociator şef pentru asistenţa macroeconomică la Comisia Europeană.

Asistenţa financiară prevăzută de Uniunea Europeană pentru România în acest an ar putea depăşi 200 milioane de EURO. Conform declaraţiilor membrilor delegaţiei 100 milioane de EURO ar putea fi destinate sprijinirii sectorului privat, în special întreprinderile mici şi mijlocii, închiderii întreprinderilor cu pierderi, măsurilor active de ocuparea forţei de muncă şi de reorientare profesională, 50 milioane de EURO vor fi alocate pentru administrarea frontierelor şi reformarea administraţiei publice.

6. Criză guvernamentală în Moldova

La începutul acestei săptămâni, s-a declanşat în Republica Moldova o criză guvernamentală ca urmare a demisiei primului-ministru Ion Ciubuc, care a antrenat demisia întregului cabinet. Criza de guvern s-a transformat într-o criză politică ce a răscolit coaliţia majoritară, care întruneşte toate grupările democratice din Alianţa pentru Democraţie şi Reformă, dar şi mai puternic, Convenţia Democrată din Moldova, componenta cea mai mare a coaliţiei sub raportul ponderii în Parlament şi cea care are dreptul să desemneze pe primul-ministru. Prin urmare, această numire a fost motivul principal de dispută. 

În algoritmul politic convenit de partidele coaliţiei, funcţia revine Convenţiei Democrate. Aceasta formaţiune nu a fost însă în măsură să prezinte un candidat, pentru că partidele care o compun nu s-au putut întelege cine să fie el, iar divergenţele în jurul acestei chestiuni au provocat conflicte şi demisii ce au fost pe punctul să destrame Convenţia Democrată, dacă nu cumva - este oarecum neclar - s-a şi trecut de acest punct. 

Neputinţa coaliţiei de a propune un candidat pentru şefia guvernului l-a determinat pe preşedintele Lucinschi să îşi prezinte propriul candidat, în persoana primarului Chişinăului, Serafim Urecheanu, o personalitate fără afiliere de partid şi care şi-a exprimat preferinţa de a forma un guvern de specialişti, de tehnocraţi, în afara algoritmului parlamentar. De asemenea, preşedintele Petru Lucinschi a înaintat parlamentului o iniţiativă legislativă privind extinderea prerogativelor guvernului.

7. Proiect de pact politic în Rusia

Primul ministru Evgheni Primakov a propus realizarea unui pact de stabilitate politică până la alegerile prezidenţiale din anul 2000 şi a obţinut până la urmă acordul de principiu al tuturor partidelor parlamentare. Proiectul propune:

· Interzice preşedintelui destituirea primului ministru fără aprobarea parlamentului;

· Angajamentul preşedintelui de a nu dizolva Duma de Stat;

· Duma renunţă la procedura de destituire a preşedintelui.

Considerat un candidat extrem de serios pentru fotoliul de la Kremlin, Primakov (situat pe locul secund în sondajele de opinie, cu 14% din intenţiile de vot, la egalitate de puncte cu Iuri Lujkov, primarul Moscovei, dar după Ziuganov - 23%) are tot interesul ca acordul de neagresiune să primească "binecuvântarea" liderului de la Kremlin.

 

 8. Seminarul internaţional "NATO şi extinderea sa"

"NATO şi extinderea sa, ce trebuie făcut acum, care trebuie să fie pasul următor şi ce altceva mai trebuie făcut" – a fost tema simpozionului internaţional care s-a desfăşurat la Washington pe 10-11 februarie.

Lucrările simpozionului, organizat de Programul de Studii Europene al Centrului de Studii Internaţionale şi Strategice, au fost deschise de preşedintele acestei prestigioase instituţii americane, Robert Zolec, şi de fostul secretar al apărării în Administraţia Clinton, William Perry.

La simpozion au participat şi au prezentat puncte de vedere din partea gazdelor americane, foştii consilieri ai Casei Albe pentru problemele securităţii naţionale, Zbigniew Brzezinski şi Brent Scowcroft, fostul lider al Pentagonului, Harold Brown, fostul consilier special prezidenţial şi secretar de stat pentru extinderea NATO, Jeremy Rodner, şi Mark Grossman, asistent al secretarului de stat pentru Europa. Din partea României a participat Zoe Petre, consilier prezidenţial pentru securitatea naţională. 

La lucrări au participat, de asemenea, consilieri ai preşedintilor Lituaniei şi Poloniei, precum şi ambasadori din mai multe state europene.

 

9. Alegerile din landul Hessa - Germania

 

Răsturnând sondajele anterioare care pronosticau o victorie aproape sigură a alianţei social democrate - verzii, populaţia landului a votat opoziţia căreia i-au revenit 56 de mandate din 110 (50 UCD + 6 liberali).

Rezultatul este spectaculos pentru că landul Hessa este un fief tradiţional al stângii (numai 8 ani în perioada de la război până în prezent, stânga n-a guvernat landul).

Analiştii politici din Germania au explicat că rezultatele se datorează următoarelor motive:

· reforma codului naţionalităţii propusă de coaliţia la putere, la presiunea în special a verzilor, care oferă dublă naţionalitate imigranţilor;

· fricţiunile din coaliţia guvernamentală între social democraţi şi verzi, dar şi între fracţiuni din interiorul ambelor partide aflate la guvernare.

Extremiştii de dreapta au ratat din nou intrarea în Landtagul de la Wiesbaden.

Astfel, coaliţia PSD-Verzii a pierdut majoritatea în Bundesrat, camera superioară a parlamentului german.

Liberalii şi-au exprimat intenţia de a-i înlocui pe ecologişti în guvernul de la Bonn, pe fondul fricţiunilor în creştere în cadrul actualei coaliţii.

Această înfrângere îi oferă, paradoxal, mai mult spaţiu de manevră lui Schröder, cancelarul german, care îşi va permite să ţină mai puţin cont de pretenţiile ecologiştilor, consideraţi principalii vionovaţi ai rezultatului din landul Hessa.

 

 10. La Cracovia-Polonia, Germania şi Franţa au pus bazele cooperării în cadrul NATO

Cu exact o lună înaintea datei prevăzute pentru oficializarea aderării Republicii Cehe, Poloniei şi Ungariei la Alianţa Nord-Atlantică, reuniunea franco-germano-polonă la nivel de miniştri ai apărării, consacrată deja ca o tradiţie a reţelelor de cooperare europeană post-1990, capătă noi valenţe.

Partea oficială a discuţiilor dintre miniştrii Rudolf Scharping, Alin Richard şi Janusz Onyszkiewicz, a atras atenţia observatorilor, în primul rând printr-un angajament ferm în favoarea dreptului liber al fiecărui stat de a adera la Alianţa Nord- Atlantică, în pofida tuturor obiecţiilor ridicate de Rusia. Oficialul polonez a declarat, la conferinţa de presă susţinută la somptuosul hotel Royal din Cracovia, că “atitudinea Rusiei, care trasează o linie roşie între ţările ce pot şi cele ce nu pot adera la NATO, este inacceptabilă pentru noi”. 

Întărind ideea cu o referire la actul final de la Helsinki, din 1975, care oferă fiecărui stat dreptul de a-şi alege liber sistemul de alianţe, ministrul francez al apărării a precizat că “fiecare ţară candidată va fi analizată individual, dar va trebui să asigurăm acestor state toată asistenţa spre a-şi consolida condiţia de candidaţi”, punct de vedere împărtăşit inclusiv de principala putere a Alianţei Nord-Atlantice, gazda summit-ului din aprilie. 

La Cracovia, cei trei miniştri ai apărării au pus bazele cooperării trilaterale până în anul 2003 în condiţii radical noi, adică între ţările membre ale NATO. Se ştie că, de la inaugurarea acestei trilaterale de către miniştrii de externe german, polonez şi francez, în 1991, în oraşul est-german Weimar, sprijinirea Poloniei în perspectiva aderării la Alianţa Nord-Atlantică a fost definită drept un obiectiv prioritar al cooperării. Franţa şi Germania dezvoltă de la începutul anilor "90 exerciţii militare comune în particular cu Polonia, dincolo de programul Parteneriatului pentru Pace. 

  

ANEXE

 

Vizita oficială a primului ministru al României în Ungaria

Primul ministru al României Radu Vasile a sosit luni 8 februarie 1999 la Budapesta pentru o vizită oficială de 3 zile, la invitaţia omologului său Viktor Orban (încă din luna iulie 1998)

Din delegaţia care l-a însoţit pe primul ministru Radu Vasile au făcut parte Ion Caramitru – ministrul culturii, Traian Băsescu – ministrul transporturilor, Mihai Răzvan Ungureanu – secretar de stat, Alexandru Ciocâlteu – secretar de stat în ministerul sănătăţii şi Radu Sârbu – preşedintele FPS.

Marţi 9 februarie 1999 la sediul Adunării Naţionale din Budapesta a avut loc ceremonia primirii oficiale a primului ministru Radu Vasile de către omologul său ungar, după care au început convorbirile oficiale. Discuţiile au fost urmate de o conferinţă de presă susţinută de cei doi premieri. După dejunul oficial oferit în onoarea înaltului oaspete, în cursul după amiezii s-au depus coroane de flori la monumentul din Piaţa Eroilor şi la Cimitirul Român, s-a vizitat sediul Fundaţiei GOJDU. 

În aceeaşi zi primul ministru Radu Vasile a fost primit de preşedintele Republicii Arpad Goncz şi a avut o întrevedere cu preşedintele Adunării Nationale, Janos Ader. Seara a fost organizată o recepţie la sediul Ambasadei Române din Ungaria. Pe data de 10 februarie a avut loc o întâlnire cu primarul oraşului Gyula. Au mai avut loc:

· Vizita la episcopia Ortodoxă Română din Gyula;

· Întâlnire cu membri ai comunităţii române la Liceul “Nicolae Bălcescu” din Gyula.

În timpul discuţiilor oficiale au fost abordate probleme privind relaţiile bilaterale:

· Evaluarea parteneriatului activ româno-ungar, fundamentat pe Tratatul de bază şi identificarea unor noi posibilităţi pentru relansarea unor noi raporturi de bună vecinătate;

· Având în vedere faptul că în scurt timp Ungaria va deveni membră NATO, s-a solicitat un sprijin şi un mesaj extrem de pozitiv pentru integrarea României în aceeaşi structură;

· S-a convenit ca problemele mai sensibile ale relaţiilor bilaterale să fie soluţionate pe calea dialogului la nivel de prim-miniştri.

· Discuţiile purtate au fost apreciate ca reprezentând începutul unui nou tip de relaţii între cele două ţări, “relaţii construite pe încredere reciprocă şi prin eliminarea suspiciunii”.

Au mai fost abordate şi probleme privind minorităţile naţionale:

Referitor la problema minorităţii maghiare din România:

· S-a analizat stadiul problemei Universităţii Petofi-Schiller. S-au luat în considerare atât decizia guvernului României privind înfiinţarea universităţii cât şi problemele juridice existente pentru punerea în aplicare a acestei decizii; 

· Nu s-a discutat problema dublei cetăţenii pentru maghiarii din România; 

· În problema vizelor primul ministru ungar a afirmat că există deja un acord prin care persoanele care intră ilegal din România pe teritoriul Ungariei sunt returnate, nu se va crea deci un nou sistem de vize pentru România.

Probleme privind minoritatea română din Ungaria:

· primul ministru Viktor Orban s-a arătat disponibil de a adopta măsuri care să elimine problemele care s-au creat în ultima perioadă în ceea ce priveşte conducerea minorităţii române din Ungaria ;

· la întâlnirea cu dl. primar, cu dl. viceprimar, cu deputatul de Gyula în Parlamentul ungar precum şi cu directorul sau preşedintele autoguvernării din zonă au fost discutate probleme locale;

· s-a căzut de acord asupra posibilităţii de a înfiinţa la Gyula un consulat (în prima fază un consulat onorific, după care în funcţie de necesităţi, se va transforma în consulat – carieră, deci unul funcţional);

· s-a luat în discuţie şi posibilitatea deschiderii unor puncte de frontieră în zonă şi vor începe negocierile între ministerele de interne şi externe ale celor două ţări.

Recensământul populaţiei din Ungaria efectuat în 1990 a consemnat 10740 “români după naţionalitate”, 8730 după “limba maternă”, 49355 “vorbitori ai limbii române”.

Românii din Ungaria au comunităţi mai importante în 20 de localităţi, concentrarea maximă fiind în sud-estul Ungariei. Oraşul unde trăiesc cei mai mulţi români este Gyula. În Budapesta trăiesc aproximativ 1200 de români (recensământul din 1990 a relevat că există 1263 cetăţeni maghiari de naţionalitate română).

În decembrie 1990, la Gyula s-a înfiinţat Uniunea Românilor din Ungaria (URU), organizatie neguvernamentală, fără activitate politică, menită să reprezinte interesele comunităţii româneşti în raporturile cu autorităţile maghiare.

După punerea în aplicare a legislaţiei maghiare, adoptată în 1994, privind sistemul autoguvernării minoritare, au luat fiinţă Autoguvernarea pe şară a Românilor din Ungaria (ATRU), precum şi autoguvernările locale în oraşele şi comunele cu populaţie românească. Preşedintele ATRU este prof. Ion Budai, directorul Liceului “Nicolae Bălcescu” din oraşul Gyula, liceu în care, deşi destinat românilor, sigura materie care se predă în limba romănă este limba şi literatura română.

Referitor la relaţiile economice dintre cele două ţări s-a apreciat că:

· Creşterea volumului schimburilor comerciale în prezent 600-700 milioane $ pot atinge în cursul acestui an valori de 1 miliard $;

· În problema stabilirii traseului autostrăzii Bucureşti-Budapesta s-a căzut de acord să se facă în funcţie de criterii economice.

 

 

Conferinţa de presă a premierilor român şi ungar, Radu Vasile şi Viktor Orban, după convorbirile purtate

Radu Vasile: Această vizită /este/ un moment important în dezvoltarea relaţiilor dintre două ţări vecine şi prietene. Acest lucru a devenit cu atât mai important, cu cât, după cum ştiţi, Ungaria va deveni în curând membru cu drepturi depline în NATO. Ca urmare, noi considerăm că trebuie să existe un mesaj extrem de pozitiv, venit din partea Ungariei, în a sprijini demersurile României pentru integrarea în aceleaşi instituţii. 

Din acest punct de vedere, am găsit înţelegere deplină din partea primului-ministru şi a guvernului ungar, care au subliniat în mod special faptul că pentru Ungaria este extrem de important ca procesul să fie finalizat în ceea ce priveste România, într-o perioadă cât este posibil de scurtă - evident, mărimea acestei perioade depinzând de efortul românesc, în primul rând. Este un mesaj deosebit de important pentru noi. 

În al doilea rând, în discuţiile privind relaţiile bilaterale am socotit că aceste discuţii - şi ele s-au desfăşurat în acest fel - trebuie să fie extrem de deschise, să abordeze direct problemele care sunt considerate sensibile, în aşa fel încât soluţionarea acestora să permită ca relaţiile dintre cele două ţări să se consolideze şi să capete dimensiuni superioare. 

Am căzut de acord, în acest context, că un rol important îl pot juca întâlnirile bilaterale la nivelul primilor-miniştri, într-o formulă mai mult sau mai puţin instituţionalizată, ori de câte ori este nevoie, atât în România, cât şi în Ungaria, pentru că acest tip de întălniri pot deveni elemente importante de asigurare a unui climat corect, normal la nivel politic, economic, cultural, între cele două ţări. Am să enumăr cateva din elementele /pe/ care le-am avut în vedere, câteva din temele /pe/ care le-am avut în vedere în aceste discuţii.

În domeniul economic, s-a căzut de acord ca să existe o colaborare mai strânsă în ceea ce priveşte schimburile comerciale. Atrag atenţia că schimburile comerciale între România şi Ungaria, cifrate la aproximativ 600-700 de milioane dolari, pot atinge chiar în cursul acestui an un miliard de dolari, deşi balanţa comercială bilaterală are un deficit care defavorizează România - o chestiune asupra căreia, de altfel, se va reveni. Vor avea loc discuţii între miniştrii agriculturii şi miniştrii transporturilor, între cele două ţări. Au fost schimburile comerciale în domeniul agricol. 

În contextul acordurilor CEFTA, s-a căzut de acord ca orice acţiune care urmăreşte impunerea unui regim protecţionist, relativ protecţionist - repet, suntem în contextul acordurilor CEFTA - să fie facută cunoscută în prealabil celeilalte părţi. S-a discutat şi problema autostrăzii Bucureşti-Budapesta şi în principiu, s-a acceptat ideea că traseul acestei autostrăzi trebuie să aibă în vedere criterii economice în primul rând, respingând categoric interpretarea care a apărut, după care s-ar urmări sau s-ar avea în vedere o ocolire a zonelor în care minoritatea maghiară este importantă ca număr, şi anume traseul, spre Cluj sau spre Tărgu Mureş, care poate să înceapă în acelaşi timp cu construcţia propriu-zisă a autostrăzii care va lega Bucureştiul de nordul ţării şi se va întâlni cu autostrada maghiară, la Szeged. 

S-au trecut în revistă şi alte probleme, care să permită să se discute şi să se rezolve o serie de situaţii legate de punctele de trecere ale frontierei, posibilitatea deschiderii de consulate de către cele două ţări, urmând ca ministerele şi departamentele implicate să înceapă negocieri imediate în acest sens. 

Celelalte probleme care au apărut în domeniul minorităţilor: am explicat care este stadiul faimoasei probleme a Universitatii Petofi-Schiller, situaţie care a fost înţeleasă, şi problema retrocedării unor bunuri bisericeşti care, de altfel, se afla pe lista cunoscută de 17 imobile, adoptată de guvern acum câteva luni. Am abordat şi problema minorităţii române din Ungaria, primul-ministru, Viktor Orban, arătându-se disponibil de a adopta acele masuri care să elimine problemele care s-au creat în ultima perioadă în ceea ce priveşte situaţia conducerii minorităţii române din Ungaria. 

Vreau să subliniez că apreciez că această întâlnire şi aceste discuţii pot să constituie - şi constituie, după părerea mea - un moment important în relaţiile dintre cele două ţări. Disponibilitatea şi voinţa celor două guverne de a asigura un proces corect în interesul ambelor ţări a unor relaţii bilaterale bazate pe încredere au fost evidente. Din acest punct de vedere mulţumesc dlui. prim-ministru Viktor Orban pentru înţelegerea şi maniera în care au fost abordate problemele şi sunt convins că cele stabilite astăzi, aici, la Budapesta, se vor finaliza într-un termen relativ scurt.

Viktor Orban: Bună ziua, doamnelor şi domnilor. Permiteţi-mi, pentru început, să-mi exprim bucuria pentru faptul că, în urma mai multor întâlniri personale, cu acest prilej s-a realizat o întâlnire oficială la nivel de prim-miniştri, în Ungaria, cu primul-ministru al României. L-am informat pe dl. prim-ministru despre acele preocupări care vizează fundalul spiritual al acelor probleme concrete, soluţionarea cărora constituie preocupări ale guvernului ungar. 

În primul rând, l-am informat pe dl. prim-ministru că cetăţenii Ungariei sunt cointeresaţi în devenirea României a unei ţări de succes şi experienţa noastră proprie dovedeste /că/, cu cât o ţară are mai multe succese şi se află pe o linie ascendentă, cu atât mai mult este în stare să se confrunte cu problemele sale - printre acestea, şi cu cele care pentru noi, ungurii, constituie probleme importante. 

În al doilea rând, l-am informat pe dl. prim-ministru ca noi suntem cointeresaţi ca România să se integreze cât mai rapid în acele organisme pe care şi le-a propus ca scop final, ca NATO şi UE. Această integrare este atât în interesul cetăţenilor Ungariei, cât şi ai României. 

În al treilea rând, l-am informat pe dl. prim-ministru că dorim să vedem succesul şi al actualului guvern român. Suntem cointeresaţi ca acest guvern al României să fie de succes, pe de o parte, din motive de simpatie personală, pe de altă parte, din considerente de filosofie politică a celor două guverne. Ambele sunt guverne cu caracter anticomunist. Aceasta din urma accentuează şi consolidează afirmaţia. Considerăm că în România este un astfel de guvern, şi în Ungaria, care sunt independente de problemele relaţiilor bilaterale româno-ungare; ţinând cont de valorile filosofiei politice, se pot simţi aproape unul de celălalt. Din aceste considerente am dori, în ciuda tuturor greutăţilor, să facă faţă situaţiei. 

Consider că acest fundal poate asigura suficientă încredere şi interes comun pentru ca problemele trecute în revistă şi recunoscute de premierii celor două ţări să le putem rezolva. Aş dori să vă atrag atenţia că această întâlnire are loc într-un context internaţional absolut nou, pentru că, la începutul lunii martie, Ungaria depune documentele de aderare la NATO şi va fi ridicat drapelul pe catarg în centrul NATO de la Bruxelles. 

Acest fapt contribuie la creşterea responsabilităţii Ungariei. Ungaria poate fi mulţumită de succesele obţinute până acum pe plan internaţional, datorită faptului că ne priveşte comunitatea internaţională ca /pe/ unul din importantele elemente de stabilitate şi de factor de stabilitate în zonă. După aderarea la NATO, responsabilitatea Ungariei cu privire la stabilitate creşte considerabil. 

Dorim să răspundem în mod corespunzător acestei responsabilităţi şi o parte constitutivă a acesteia este şi sistemul echilibrat al relaţiilor româno-ungare. Aş dori să vă mai atrag atenţia şi asupra faptului că relaţiile româno-ungare, cu prezenta întâlnire, păşesc într-o fază calitativ nouă. Nu aş putea să vorbesc despre acest lucru la timpul trecut şi ca deja am ajuns într-o fază calitativ superioară, dar pot să vă asigur că am creat azi condiţiile pentru acest lucru. 

Dacă-mi permiteţi, această diferenţă calitativă aş explica-o în felul următor: în perioada celor şase luni care au trecut de la constituirea noului guvern ungar am depus eforturi pentru realizarea unei atmosfere de încredere reciprocă între cele două guverne şi cei doi premieri. O treaptă calitativ superioară faţă de acest stadiu poate constitui capacitatea de a acţiona şi de a rezolva în mod concret problemele. Dacă vom reuşi acest lucru, vor decide lunile următoare. 

Oricum, astăzi am făcut paşi în acest sens şi în cadrul tratativelor am apreciat că ambii premieri au liste cu probleme care conţin aceste teme care, prin greutatea lor, merită să fie pe lista primilor-miniştri şi faţă de soluţionarea cărora ne-am angajat în mod reciproc. Am dori ca într-un timp cât mai scurt să vă informăm că am bifat din liste aceste probleme. Dl. prim-ministru Radu Vasile v-a prezentat deja categoriile de probleme pe care le-am abordat; cu permisiunea dvs, nu le-aş mai repeta. 

Aş dori să marchez doar pachetele de probleme, ca cele economice, despre care dl. prim-ministru a vorbit deja. Sunt probleme regionale cu caracter de frontiere, printre care figurează deschiderea de noi puncte de trecere a frontierei, înfiinţări de consulate şi noi centre culturale. Şi o a treia categorie de probleme, cele referitoare la problema minorităţilor, despre care am discutat cu dl. prim-ministru. 

Vizita în Ucraina a secretarului de stat în MAE, Mihai Răzvan Ungureanu

Vizita în Ucraina a secretarului de astat în MAE, Mihai Răzvan Ungureanu a cuprins două etape:

· Kiev

Domnul Ungureanu a avut din Kiev, cu dl. Vladimir Putkal, vicepresedintele Comisiei de politică externă a Radei Supreme a Ucrainei, cu dl. Oleksandr Cealîi, prim-adjunct al ministrului de externe al Ucrainei, fost ambasador al Ucrainei la Bucureşti şi unul dintre negociatorii principali ai tratatului politic de bază româno-ucrainean. Discuţiile au vizat mai multe capitole:

· Examinarea punctelor ce vor constitui elemente de discuţie în dialogul dintre ministrul nostru de externe, dl. Andrei Plesu, şi ministrul ucrainean de externe, dl. Boris Tarasiuk, la jumătatea a doua a acestei luni (20 februarie), cu ocazia vizitei ministrului ucrainean la Bucureşti - prima de altfel după şapte ani de tacere;

· Au fost trecute în revistă rezultatele cele mai importante ale celei de-a treia runde de negocieri româno-ucrainene pe tratatul asupra regimului frontierei de stat şi acordul privind delimitarea spaţiilor maritime şi a zonelor economice exclusive (a treia rundă de negocieri s-a desfăşurat la Kiev în urmă cu trei săptămâni); 

· S-a discutat în detaliu agenda întâlnirilor la nivel înalt, guvernamental, ministerial şi parlamentar, rezultând că până la urmă dialogurile directe dintre înaltele oficialităţi să se desfăşoare într-un ritm foarte susţinut. Dl. presedinte Constantinescu este aşteptat în Ucraina într-o vizită oficială, iar domnia sa de altfel va mai putea merge acolo cu ocazia a două summituri, al Initiaţivei Central-Europene, şi al axei Marea Baltică-Marea Neagră în septembrie în Yalta. 

· Se preconizează de asemenea o întâlnire între premierul român, dl. Radu Vasile şi premierul ucrainean, dl. Pustovoitenko, întâlnire care să aibă ca scop analizarea rezultatelor primei sesiuni a Consiliului guvernamental mixt de cooperare economică, organism desemnat să ia în calcul toate elementele, toate datele importante ale relaţiilor economice dintre cele două ţări. Este un consiliu care reuneşte reprezentanţii ministerelor economice din Ucraina şi România, aflat sub înaltul patronaj al primului ministru. 

· Rezolvarea unei creanţe importante cum este contribuţia românească la Combinatul de la Krivoi-Rog.

Dl. Oleskandr Cialîi şi dl. Mihai Ungureanu au analizat situaţia din Kosovo şi cea din Transnistria, precum şi problemele colaborării cu Alianţa Nord-Atlantică. 

 

În urma discuţiilor dl. Mihai Ungureanu a declarat:

"Primim semnale politice foarte clare, foarte directe asupra intenţiilor europene ale Ucrainei, fapt care ne bucură şi ne face să credem că, indiferent de posibilele schimbări politice din zona, nimic nu va clinti imaginea europeană, definiţia europeană pe care ţara vecină nouă a căpătat-o în ultimii ani."

· Cernăuţi

Referindu-se la vizita întreprinsă în "capitala" regiunii Bucovina, secretarul de stat în MAE a afirmat, între altele: "La Cernăuţi, într-o premieră, însoţiţi de domnul Oleksandr Cealîi, prim-adjunct al ministrului afacerilor externe ucrainean, am fost la Universitatea de Stat pentru a prezenta proiectele comune legate de înfiinţarea unei universităţi multiculturale într-un oraş cu o asemenea tradiţie precum Cernăuţii (proiect lansat în cadrul trilateralei România-Ucraina-Moldova, în iulie 1997, la Izmail, la nivelul preşedinţilor). Ne-am întâlnit cu liderii comunităţii române din Bucovina, pentru a le asculta păsurile şi pentru a le da măcar impresia, dacă nu şi nădejdea, că viitorul lor este sigur şi că vor fi întotdeauna ascultaţi".

Programul zilei a mai cuprins, o întâlnire a delegaţiei române cu guvernatorul regiunii, Teofil Bauer, şi cu primarul localităţii, Nicolae Fedoriuc, întâlnire în cadrul căreia au fost abordate aspecte privind situaţia minorităţii româneşti din zonă, posibilitaţile locale pentru materializarea unor iniţiative convenite între preşedinţii României şi Ucrainei.

Vizita a oferit posibilitatea întâlnirii cu liderii comunităţii române din Bucovina. Acest ultim lucru este o consecinţă a Tratatului politic. (prin art.13 al Tratatului se înfiinţează o comisie mixtă româno-ucraineană care priveşte situaţia minorităţilor.

În regiunea Cernăuţi trăiesc peste 180. 000 de etnici români şi destul de compact în multe localităţi. Ei reprezintă peste 20% din populaţia regiunii.

Teme abordate

· Înfiinţarea unei universităţi multiculturale la Cernăuţi;

· Deschiderea unui liceu românesc;

· Deschiderea Consulatului General; 

· Înfiinţarea unui Centru cultural românesc;

· Ridicarea unui monument al lui Mihai Eminescu.

În discuţiile cu reprezentanţii românilor din Bucovina, dl. Oleksandr Cealîi a declarat că prezenţa sa la Cernăuţi are ca scop identificarea problemelor minorităţii române şi încercarea de rezolvare a lor. Dl. Cealîi a cerut ca, împreună, să fie stabilită o listă a priorităţilor. La rândul său, secretarul de stat dl. Ungureanu a subliniat că partea română este "extrem de sensibilă la modul în care se conservă şi se dezvoltă identitatea comunităţii româneşti din Ucraina". 

El i-a indemnat pe românii de aici să manifeste "curaj şi unitate". Dl. Ungureanu le-a mai cerut să înţeleagă importanţa prezenţei unei înalte oficialităţi ucrainene ca pe un pas înainte şi să dovedească înţelepciune în relaţia cu autorităţile statului ucrainean. Diplomatul român a mai afirmat că "temperatura relaţiilor bilaterale dintre Ucraina şi România depinde foarte mult de situaţia românilor din Bucovina".

Agenda viitoarelor convorbiri româno-ucrainene

În legătură cu agenda discuţiilor dintre miniştrii român şi ucrainean de externe, Andrei Pleşu şi Boris Tarasiuk, discuţii care vor avea loc cu prilejul vizitei pe care şeful diplomaţiei ucrainene o va efectua în perioada 19-20 februarie la Bucureşti, secretarul de stat dl. Mihai Răzvan Ungureanu a precizat la 8 februarie că cei doi miniştri vor analiza cadrul juridic bilateral, rezultatele celei de a treia runde de negocieri pe marginea tratatului asupra regimului frontierelor de stat şi a acordului privind delimitarea spaţiului maritim şi a zonelor economice exclusive, aspecte legate de Comisia mixtă româno-ucraineană privind minorităţile. 

În plan economic va fi discutată problema legată de rezolvarea creanţelor româneşti de la Krivoirog, dl. Mihai Razvan Ungureanu afirmând că trenarea rezolvării responsabile a unei datorii pune la îndoială suportul moral al raporturilor economice româno-ucrainene. 

Convorbirile la nivel de miniştri de externe vor viza şi aspecte legate de situaţia din Kosovo, Transnistria, rolul OSCE şi extinderea NATO. În ceea ce priveste poziţia adoptată de partea ucraineană prin proclamarea Insulei Şerpilor ca zonă de rezervaţie naturală, secretarul de stat a declarat: "Acest fapt obligă partea română la o rafinare foarte delicată a detaliilor de negociere privind acordul asupra delimitării spaţiilor maritime".

 

Zona economică liberă specială Reni 

Ministerele şi departamentele de resort din Ucraina se ocupă în prezent de punerea la punct a parametrilor de bază ai zonei economice libere speciale Reni.

Potrivit decretului prezidenţial din decembrie anul trecut, aceste lucrări urmează să fie încheiate în termen de două luni. Zona economică liberă specială Reni este o zonă foarte complexa, ea urmând să devină o verigă a zonei economice libere internaţionale Reni-Galaţi-Giurgiuleşti, a aşa-numitului triunghi dunărean. 

Sarcina principală a creării ei este rezolvarea problemelor social-economice, crearea unor locuri de muncă noi, încurajarea liberei iniţiative.

 

Constituirea Asociaţiei Camerelor de Comerţ din Cernăuţi, Suceava, Botoşani şi Bălţi

La 8 februarie, la Cernăuţi s-a constituit Asociaţia Camerelor de Comerţ şi Industrie din euroregiunea Prutul Superior. La acest eveniment au fost prezenţi preşedinţii Camerelor de Comerţ din Cernăuţi, Suceava, Botoşani şi Bălţi. 

 

 

Conferinţa cu tema "NATO And Its Enlargement. What Now, What Next, What Else", organizată la Centrul pentru Studii Strategice şi Internaţionale din Washington

Complexa problematică a extinderii NATO şi dilemele pe care le implică a fost abordată de participanţii la discuţii din două unghiuri: expectativele est-europene şi percepţia SUA. Politica porţilor deschise a fost expusă detaliat de fostul secretar american al apărării, William Perry, aşteptările şi speranţele statelor europene aspirante la calitatea de membru al Alianţei Atlanticului de Nord fiind abordate pe rând de fostul consilier special prezidenţial şi secretar de stat pentru ratificarea extinderii NATO, Jeremy Rosner, urmat, în ordinea luărilor de cuvânt, de adjunctul ministrului de externe al Poloniei, Prjmislaw Gudzynski, consilierul prezidenţial pentru problemele securităţii naţionale al Lituaniei, Albinas Ianuska, şi de consilierul preşedintelui României pentru problemele politice, doamna Zoe Petre, căreia i s-a cerut să expună succint un eventual plan strategic care să faciliteze accederea la NATO. 

Referindu-se la situaţia specifică a României, doamna Zoe Petre a subliniat că americanii se bucură de privilegiul de a trăi într-o societate în care tradiţiile democratice au fost împământenite în urmă cu mult timp, în timp ce, de la victoria în alegerile din 1996, actualul guvern de la Bucureşti se confruntă cu structuri şi tare moştenite de la guvernările anterioare, cu existenţa unor coalitii politice opozante mai puternice ca oricând, cu probleme ce nu se evaporă, un cerc vicios din care trebuie ieşit. 

În contextul în care privatizarea în România a făcut primii paşi, ajutorul NATO ne-ar fi de un enorm folos - a conchis consilierul prezidenţial român. 

Doamna Zoe Petre a făcut câteva declaraţii presei, după încheierea lucrărilor simpozionului.

Zoe Petre: Aşa cum s-a spus şi aici şi cum cred din toată inima că se va întâmpla, orice decizie va lua Europa, ea va fi o decizie conjugată cu cea a SUA, în fond, un spirit de cooperare transatlantică, care este fundamental încă din timpul celui de-al doilea război mondial, nici măcar de la sfârşitul acestuia, şi care a asigurat pacea şi securitatea continentului până acum. Vreau să spun un lucru: mie mi se pare, dincolo de această virtuală schimbare de direcţie, că noi dăm semnale uneori excesive de uşurinţă şi superficialitate. Unul din lucrurile care ne vor asigura sau nu integrarea în structurile NATO şi ale UE este perseverent: trebuie să fim serioşi, să fim convinşi, toţi ştim că interesul nostru este să fim în partea de dincolo, spre Vest, a oricărei linii de demarcaţie. Deci, asta trebuie să urmărim, nu să ne schimbăm priorităţile fiindcă cineva a spus o vorbă.

Percepţiile Occidentului vizavi de dilemele extinderii NATO au fost expuse de patru cunoscuţi reprezentanţi ai scenei politice americane: Harold Brown, fost ministru al apărării SUA în perioada 1977-1981, Zbigniew Brzezinski, fost consilier prezidenţial cu problemele securităţii naţionale în timpul Administraţiei Carter, Robert Hunter, fost ambasador american la ONU în timpul primului mandat al Administraţiei Clinton, şi Brand Scowcroft, fost asistent prezidenţial pentru securitatea naţională în două administraţii republicane - Ford şi Bush. Pornind de la declaraţiile secretarului de stat Madeleine Albright, Zbigniew Brzezinski a reiterat criteriile admiterii în NATO în a doua etapă a procesului de extindere.

Zbigniew Brzezinski: Privesc cu toată seriozitatea declaraţiile secretarului de stat Albright că, înaintea viitorului summit de la Washington, trebuie să prezentăam un pachet robust, credibil de criterii vizând politica uşilor deschise, pe care o consider formula corectă. 

Domnul Zbigniew Brzezinski a avertizat că, dacă formula porţilor deschise rămâne vagă, ambiguă, se riscă o pauză în procesul extinderii NATO, o pauză care ar contrazice lucrurile asupra cărora s-a convenit la Madrid, o pauză generatoare de consecinţe adverse, dând senzaţia că unele regiuni ale Europei rămân în afara zonei de securitate. 

De aceea - a opinat vorbitorul - procesul trebuie să fie credibil, să continue un plan concret de desfăşurare şi un calendar cu scandenţe certe. 

Propunerea concretă a domnului Zbigniew Brzezinski - un summit peste două luni, urmat de convorbiri la nivel ministerial pentru examinarea progreselor înregistrate de statele aspirante la calitatea de membru în NATO, care să fie organizat până în decembrie 1999 sau în primăvara anului 2000. Discuţiile să fie reluate în cadrul altui summit, probabil în toamna anului 2000, la care să fie luată o decizie cu privire la criteriile întrunite şi să se stabilească premisele pentru negocieri serioase cu state individuale sau grupul care ar urma să fie admis eventual chiar în anul 2001 sau 2002.

Zbigniew Brzezinski: Aceasta, în opinia mea, ar echivala cu un proces tangibil, robust, credibil, la care se referea secretarul de stat Albright. Ambiguitatea, repet, va avea drept rezultat o pauză, cu consecinţele negative de rigoare.

Punctele suplimentare atinse în alocuţiunea domnului Zbigniew Brzezinski: nu trebuie să existe porţiuni ale Europei considerate preferenţiale şi porţiuni considerate excluse, situate în afara unei linii roşii de demarcaţtie; necesitatea reformulării misiunilor NATO, în contextul general al menţinerii ca atare a structurilor euro-atlantice; răspunderi suplimentare ce revin aliaţilor pe fundalul mutaţiilor survenite; problema proliferării, aprehensiunile Japoniei, de pildă, faţă în faţă cu pericolul pe care îl reprezintă Coreea de Nord; complicaţiile suplimentare ce survin într-o Europă în expansiune şi, paralel, unificare. 

În luarea sa de cuvânt, Robert Hunter a subliniat, printre altele, dezideratul rolului conducator pe care trebuie să şi-l asume în continuare SUA, în pofida bivalenţei şi a delimitărilor manifestate într-o oarecare măsură de Franţa. Criteriile de admitere în NATO, în opinia sa, trebuie să fie "dorinţa NATO de a-şi menţine capacitatea de a acţiona în sensul apărării colective, inclusivitate, recunoaşterea necesităţii reformelor interne pe plan politic şi economic de către ţările care aspiră la calitatea de membri".

Alte probleme abordate de Robert Hunter: rolul pe care trebuie să şi-l asume aliaţii Europei în probleme vizând securitatea europeană, un raport direct proporţional cu descreşterea rolului american. Exemplu ilustrativ - negocierile de la Rambouillet, unde accentul se pune pe o pondere europeană în găsirea unei soluţii politice pentru rezolvarea crizei. Robert Hunter a subliniat un fenomen negativ: reacţia europeană de neacceptare a unui rol complementar dar paralel, jucat de Uniunea Europeană şi NATO, ambele acţionând ca şi când ar fi instituţii perechi cu sediul într-unul şi acelaşi loc, dar provenite din lumi totalmente diferite.

"Ascultându-l pe antevorbitorul meu, Robert Hunter, am ajuns la concluzia că trebuie să fii european" - şi-a început alocuţinea, cu umor, Brand Scowcroft, care a indicat problema pe care o considera de importanţă majoră în decizia responsabilităţilor pe care trebuie să şi le asume NATO. În euforia generală, nu trebuie să neglijăm în a preciza viziunea NATO pentru secolul XXI, structurile de securitate după războiul rece. Bob Hunter a mai abordat şi rolul Rusiei vizavi de Alianţa militară Nord-Atlantică. O politică a porţilor deschise ar anvizaja o Rusie în afara sau înăuntrul acestor porţi? Trebuie transformată Rusia într-o alianţă sau considerată un pericol iminent pentru securitatea est-europeană? Trebuie protejată Europa de o Rusie insurgentă sau un atare pericol este inexistent? Dacă trebuie să angajăm Rusia, atunci cum? Tot atâtea semne de întrebare ridicate de vorbitor. Referitor la criza din Iugoslavia, Brands Cowcroft, a subliniat dezideratul consolidării cooperării euro-americane sub semnul unei unităţi de scopuri si obiective. 

Într-un discurs-cheie, asistentul secretarului de stat pentru Europa, Mark Grossman, de-abia reîntors de la negocierile de pace pentru Kosovo de la Rambouillet, a spus: "Cred că anul 1999 va marca un an crucial pentru fundamentarea Parteneriatului Euro-Atlantic". Rugat să definească o noţiune avansată în luarea sa de cuvânt, adjunctul secretarului de stat "the vision statement" a spus:

“Este dorinţa noastră de a arăta publicului larg din Europa şi SUA semnificaţia NATO, importanţa sa istorică, faptul că pe viitor se va menţine o instituţie importantă, viabilă”.

Iată ce a răspuns domnul Mark Grossman la întrebarea cum se aplică politica porţilor deschise României:

Mark Grossman: După cum subliniam în remarcile făcute, politica porţilor deschise, reiteram, îşi menţine conotaţia, şi anume primii nu vor fi şi ultimii. Dorim să ajutăm ţările care aspiră să fie primite în NATO să treacă la un moment dat pragul porţilor rămase deschise.

Consilierul prezidenţial Zoe Petre, despre şansele României de integrare în NATO (convorbire la postul de radio Europa Liberă 11 februarie)

NATO şi extinderea sa: ce trebuie făcut acum, care trebuie să fie pasul următor, ce altceva trebuie întreprins? Acestea au fost temele simpozionului internaţional care a avut loc pe 11 februarie la Washington, la Centrul de Studii Internaţionale şi Strategice. La simpozion au participat numeroase personalităţi politice din actuala şi fostele administraţii americane. Între numeroşii oaspeţi de peste hotare prezenţi la acest simpozion s-a numărat şi doamna Zoe Petre, şefa consilierilor preşedintelui Constantinescu. 

Constantin Alexandroaie, ce ţi-a atras atenţia în mod special în ceea ce priveşte şansele României de aderare la NATO?

Constantin Alexandroaie: Mi-a atras atenţia afirmaţia domnului William Pery că România nu a făcut progrese semnificative în direcţia îndeplinirii a două condiţii esenţiale din cele cinci pentru aderarea la NATO, anume în direcţia democratizării şi înaintării spre o economie de piaţă. 

În discursul său, doamna Zoe Petre a prezentat opinia Guvernului Român în problema aderării de noi state la NATO şi a încercat să raspundă la cele afirmate de fostul ministru al apărării, care împarte cu Adrian Severin conducerea Comitetului SUA-România în cadrul Centrului de Studii Internaţionale şi Strategice. Întrucât doamna Zoe Petre şi-a ţinut discursul în engleză, am rugat-o să vă prezinte punctele principale ale intervenţiei domniei sale.

Zoe Petre: Ceea ce am încercat să spun aici, am încercat să ating subiectul rolului esenţial pe care lărgirea NATO l-a avut deja în coagularea şi echilibrarea raportului de forţe, în cordialitatea dintre ţările candidate şi dintre acestea şi cele care le înconjoară. Aceasta este deja o contribuţie enormă a NATO la securitatea europeană. Pe de altă parte, am încercat însă să transmit şi ideea că îngheţarea procesului, mai mult sau mai puţin declarată, în acest moment, când lărgirea NATO a modificat deja raporturile geopolitice din zonă prin includerea numai a trei ţări din Europa Centrală în Alianţă, o asemenea îngheţare a procesului poate să ducă la efecte perverse şi să răstoarne ceea ce s-a construit până acum, în măsura în care e susceptibilă sa construiască noi linii de separaţie, şi nu reţele de colaborare. 

În al doilea rând, este nevoie, credem, de un itinerar mult mai precis, care să ghideze paşii ţărilor candidate către NATO, astfel încât să se evite sentimentul - uneori probabil fals - că cineva stă pe margine şi se uită: ai calcat bine, nu ai calcat bine, ca să te penalizeze. Şi, în al treilea rând, un calendar credibil şi tangibil, aşa încât lumea să aibă un orizont de timp încurajator. Îndrăznesc să spun că primele trei ţări au avut un asemenea orizont de timp, lor li s-a spus nu numai că vor fi primite, ci şi când, după toate probabilităţile, vor fi primite. Or, aceasta a reprezentat un element de mobilizare a opiniei publice şi de încurajare a investitorilor străini, de care noi până acum nu numai că nu am beneficiat, dar aş zice chiar dimpotrivă.

Constantin Alexandroaie: Care este răspunsul dvs. la cele afirmate de domnul William Perry despre România?

Zoe Petre: Am discutat şi în pauză cu mai mulţi colegi şi prieteni americani, care şi ei erau nedumeriţi de faptul că doctorul William Perry a menţionat că România - nu vreau să intru în prea multe detalii -, el a formulat cele cinci criterii pentru admisibilitatea în NATO, şi a spus că România a făcut progrese importante în ultimele trei, care sunt, una peste alta, de caracter militar, şi nu a făcut progrese suficiente în ce priveşte economia si democraţia. 

Eu am răspuns cum aţi auzit că pot accepta că economia românească nu a făcut progrese semnificative. Îmi este greu să accept că nu a facut nici un progres de la Madrid încoace. Pe hârtie şi cu detalii se poate vedea, de pildă, că am făcut privatizări foarte importante, cum este cea a telefoanelor, prima ţară din Estul Europei care face o asemenea operaţie majoră cu o utilitate publică s.a.m.d. Dar nu era ocazia să intru într-o argumentaţie foarte strână. Dar nu se poate spune şi nu pot accepta să se spună că România nu a făcut progrese semnificative în ceea ce priveşte democraţia. Nu vorbesc nici măcar de lucrurile pe care România le-a făcut din 1990 până în 1996, sau din 1996 pâna la Madrid, deşi sunt lucruri fundamentale. 

Relaţiile cu Ungaria, cooptarea UDMR la guvernare, Tratatul cu Ucraina sunt lucruri a căror memorie nu se poate şterge cu una, cu două. Dar, hai să zicem că le-am uitat pe acestea. Ce s-a înâmplat în România ca să se poată vorbi de criterii democratice imperfecte? Instituţiile statului s-au dovedit mai stabile decât se spera, am reuşit să rezolvăm câteva crize politice cu mijloace politice, cu mijloacele dialogului, gestionăm o foarte complicată coaliţie, care este din ce în ce mai funcţională. Mi-am permis să spun că democraţia nu este totuna cu perfecţiunea. Dimpotrivă, democraţia este un proces, mai degrabă o stare.

Constantin Alexandroaie: Din întrevederile pe care le-aţi avut la Washington reiese cumva ideea subliniată de domnul Perry în discursul dânsului?

Zoe Petre: Nici vorbă. Am avut întrevederi cu domnul Strobe Talbott, cu Rhon Asmus, cu colegii de la National Security, care toţi, fără excepţie, nu numai că au felicitat generic România pentru progresele pe care le-a realizat, au felicitat în mod special autorităţile româneşti pentru modul de soluţionare a recentei crize a minerilor. Aşa încât nu am înţeles în nici un fel de unde această absolut izolată părere. 

Raport privind stadiul de pregătire a ţărilor candidate la NATO 

Dintre cele 9 ţări din Europa Centrală care şi-au exprimat dorinţa de a deveni membre în NATO, cea mai pregatită pentru a adera următoarea ar fi Slovenia, iar printre ultimele s-ar număra şi România - la această concluzie a ajuns un studiu întocmit de un departament al Congresului Statelor Unite.

Raportul despre stadiul de pregătire al ţărilor candidate la NATO este întocmit de Serviciul de Cercetări al Congresului american şi a fost făcut public la începutul acestei săptămâni de senatorul republican William Roth. 

Potrivit raportului, după Slovenia, ţările care se apropie cel mai mult de standardele şi necesităţile Alianţei Nord-Atlantice sunt Lituania şi Slovacia. Este motivul pentru care senatorul Roth a declarat că la reuniunea la nivel înalt NATO din aprilie, organizată la Washington, cel puţin Slovenia ar trebui să fie desemnată candidat la al doilea val. 

După cum se ştie, majoritatea aliaţilor occidentali, inclusiv SUA, înclină acum să nu mai anunţe un nou val de aderări în primăvară, dar să adopte o declaraţie care întăreşte politica uşilor deschise. Până acum cancelarul german Gerhard Schroder a fost singurul lider occidental care s-a declarat oficial în favoarea acestei încetiniri a procesului de extindere. Raportul serviciului de cercetări al Congresului precizează că în unele domenii Slovenia este mai bine pregatită pentru aderare chiar decât Cehia şi Polonia.

Punctele pozitive ale Sloveniei: o democraţie stabilă, progrese remarcabile spre economia de piaţă şi guverne succesive care au respectat cu stricteţe drepturile omului. Mai mult, Slovenia a început să-şi restructureze armata şi este pregătită să participe cu trupe la misiuni internaţionale de menţinere a păcii. Lituania şi Slovacia îndeplinesc, de asemenea, majoritatea condiţiilor pentru aderare - este de părere raportul Congresului. 

În cazul Lituaniei, însă, se menţionează reticenţa unor state NATO de a admite orice republică baltică. Raportul menţionează şi ţările care nu au nici o perspectivă în viitorul apropiat de a îndeplini criteriile de aderare, este vorba de: România, Albania, Estonia, Letonia şi Bulgaria.

